R5dwMg/zh-wiki-yue-long huggingface dataset:
喺1986年挑戰者號穿梭機空難嘅前一日，寶華佐利曾經據理力爭，指出穿梭機助推火箭嘅O形環已經被冷凍天氣凍到實晒，根本無辦法正常膨脹，隨時可能對穿梭機構成致命危險，要求推遲發射。但係，Molton Thiokol公司管理層喺美國太空總署嘅壓力之下強行同意發射，結果穿梭機喺半空中爆炸，7位太空人全部罹難。
黃德輝，先天道創教人，大清人，江西饒州府鄱陽縣人。生於康熙年間，九歲遇神仙，得金丹法，四出傳教。到雍正年間，四十八歲時，就創立先天道，指派弟子去各地傳教。乾隆年間就潛修，不過大清禁異端，畀官府捉咗後死。
生於康熙二十三年二月初八，即西曆一六八四年，九歲遇神仙，得金丹修煉法。因而奉達摩為初視，遙承八祖羅蔚羣，成為九祖，四出傳教，傳遍江西、南昌同福建，又寫咗寶卷，名皇極金丹九蓮正信歸真還鄉，有上中下三冊。
1924年，嗰時嘅廣東大學整咗間附屬學校，其中包括咗中學部，嗰時嗌廣東大學附屬中學。開辦2年後，因為廣東大學改名做國立中山大學，學校亦改名做省立中山中學兼交畀廣東省教育廳睇咗1年就畀返中山大學。後因廣州地區爆發戰亂同社會動蕩，令學校一度停辦，直到1993年秋先至復辦。
學校復辦初期定咗中山大學附屬中學做校名，但嗰時由於冇固定校址同課室，所以上堂地方好多時冇固定，後嚟中山大學揀咗學校西門口嘅成人教育學院做附中範圍。嗰時一個年級兩個班，直到1996年出現咗第一批畢業生。
喺2018年FIFA世界盃決賽周入面，作為東道主嘅佢哋打入八強，係蘇聯解體之後，佢哋喺FIFA世界盃史上攞到嘅最好成績，但去到2022年，因為俄烏戰爭嘅關係，而畀歐洲足球協會、國際足球協會夾手夾腳制裁。
Beneath this mask there is more than flesh. Beneath this mask there is an idea, Mr.Creedy, and ideas are bulletproof.
綿羊通常係白色嘅，山羊通常係黑色嘅。當時嘅牧羊人通常都喺牧場門口將綿羊同山羊區分出嚟。因為日頭兩種羊都可以喺埋一齊食草，不過到咗夜晚，因為山羊比較怕凍，一定要養喺室內。綿羊就可以養喺室外，因此一定要將兩種羊區分出嚟。
聲寶之夜係香港電視節目、歌唱比賽，無綫電視所辦，見諸二十世紀七十年代。節目由聲寶公司冠名贊助，所以叫聲寶之夜。比賽有香港樂壇大師做評判。爾個節目，出過唔少紅星，尤其係香港流行曲歌星，有葉麗儀、賈思樂、蔡麗貞、方伊琪咁。
Mojang Studios AB係一間總部喺瑞典斯德哥爾摩嘅遊戲開發商，佢喺2009年由馬歇佩松開，用來搞佢間公司最受歡迎嘅遊戲《Minecraft》，另外目前重搞緊《Scrolls》同《0x10c》。
金曲獎係臺灣規模最大嘅年度音樂頒獎典禮，亦係華人地區同亞洲有榮譽同影響力嘅音樂獎勵活動，首屆喺1990年舉辦，同金馬獎、金鐘獎並稱臺灣3大娛樂頒獎典禮。依家頒獎典禮獎項分做「流行音樂」同「傳統暨藝術音樂」2大類別，兩者分開舉辦頒獎典禮，流行音樂金曲獎頒獎典禮由文化部影視及流行音樂產業局主辦，傳藝金曲獎就由國立傳統藝術中心主辦。
金曲獎源喺1986年行政院新聞局廣播電視事業處推廣嘅「好歌大家唱」活動，目的係為徵選優良詞曲創作嚟激勵臺灣音樂市場同音樂人，活動獲得傳播媒體嘅廣泛報導與社會大眾嘅熱烈迴響。1988年底，行政院新聞局籌辦「金曲獎」獎項，並同唱片業者同音樂界從業人員定咗《金曲獎獎勵要點》。
首屆金曲獎共設11個獎項，同埋喺1989年8月開放畀喺臺灣地區有居所，並有半年居住事實嘅中華民國國民同香港居民報名。當時因預定嘅頒獎典禮場地國立國父紀念館進行緊整修，入圍名單喺1989年9月公佈後，頒獎典禮待整修完先喺1990年1月6號舉辦。
每位入圍者即獲頒獎牌一面，獲獎者就另獲頒金曲獎獎座。獎座以造型近似「曲」字嘅排簫做靈感，同放喺象徵圓滿成功嘅圓圈內做設計。同年10月舉辦嘅第2屆金曲獎增設專輯、專輯製作人同錄音獎項，第3屆將演奏專輯獨立設獎，同開始跟國語同方言分設獎項。
1995年4月，新聞局廣電處喺舉辦咗6屆金曲獎後，將金曲獎主辦業務移轉至新聞局出版處。因金曲獎同出版處主辦嘅「金鼎獎」唱片獎項性質雷同，同當時適逢金鼎獎舉辦期間，因此同年金曲獎報名時間延至同年年底，頒獎典禮就延至翌年舉行。
2000年後，金曲獎陸續發生變革。新聞局為平衡臺灣各地文化發展，喺2001年第12屆金曲獎首次將金曲獎頒獎典禮移至臺北市之外，同埋喺高雄市舉行。2003年第14屆金曲獎為鼓勵介於古典同流行之間嘅跨界作品而增設「最佳跨界音樂專輯獎」，同為鼓勵客語同原住民語音樂而將「最佳方言男演唱人」同「最佳方言男演唱人」兩個獎項改做「最佳台語男演唱人」、「最佳台語女演唱人」、「最佳客語演唱人」同「最佳原住民語演唱人」4個獎項。
2012年，文化部成立，第23屆金曲獎嘅主辦業務併入文化部影視及流行音樂產業局。文化部喺舉辦2屆金曲獎頒獎典禮後，喺2014年將金曲獎傳藝類獎項移交國立傳統藝術中心主辦。傳藝金曲獎自此由出版類17個獎項重新調整做出版類與戲曲表演類共13個獎項，報名同頒獎時程都調整至流行音樂類之後。
2015年第26屆金曲獎為鼓勵出版業者錄製優良之錄音專輯同表揚幕後優秀之錄音、混音同後製等工作人員，增設「最佳演唱錄音專輯獎」同「最佳演奏錄音專輯獎」。2016年首次開放僅作數位發行嘅單曲作品報名最佳年度歌曲獎。
2017年全面開放數位發行嘅作品參賽，唔再限制僅能以CD規格報名，同時為令金曲獎朝向以音樂本質做競賽基礎之發展，經參考葛萊美獎獎項設置方式，演唱類除保留按語言劃分嘅4項專輯獎之外另設「年度專輯獎」。目前，金曲獎已成為臺灣規模最大嘅音樂獎項，每屆約頒發40個獎項，報名件數逾萬件，其中流行音樂類獎項嘅報名件數可達12000件，頒獎典禮嘅現場直播收視率都成日係臺灣當日電視收視最高，甚至喺全年收視前列，有極高嘅關注度。
金曲獎採取嘅評審團制度自第一屆起就出現有疏離市場嘅批評。對於評審團的評判觀點和標準常常成為業界和媒體的爭論焦點。除第14屆金曲獎發生「最佳台語男演唱人獎」從缺嘅爭議之外，《自由時報》嘅記者特稿表示金曲獎同市場脫節，偶像派或主流歌手嘅作品多半不能入圍。
另有媒體指出舞曲同嘻哈等特定音樂類型嘅作品喺金曲獎都受到忽視。主辦方認為金曲獎應具有前瞻性，同應肯定具有藝術價值嘅作品，因此評判結果唔全反映市場商業導向。行政院新聞局曾考慮將金曲獎嘅評審工作委託民間單位主辦，但業者同相關團體就認為由民間單位主辦易遭懷疑立場。
新聞局都曾參考美國葛萊美獎同全美音樂獎等唔同頒獎典禮嘅評判方式，但重以檢討改進現行評審團制度優先，而改善方式包括放寬評審委員嘅遴聘範圍，邀請學者、樂評、媒體記者、廣播主持等擔任評審，擴大評審團規模，同埋喺評判過程入面加入多項防弊措施。
金曲獎嘅獎項劃分幾次調整，其中流行音樂類獎項嘅劃分成日引發各界討論，特別係對於獎項按照演唱歌曲嘅語言劃分嘅方式存在意見唔同。金曲獎獲獎者林生祥表示獎項應按音樂類型劃分而唔應該跟語言劃分，同埋喺第18屆金曲獎頒獎典禮上2次拒領獎座以表示訴求。
不過都存在持保留少數語言獎項嘅意見，主辦方就採取漸進方式，朝以按音樂類型劃分嘅目標邁進。行政院新聞局喺2010年舉辦金音創作獎，按音樂類型設立搖滾、民謠、嘻哈同電音4類獎項，之後增設爵士同其他特定音樂類型嘅獎項以鼓勵臺灣音樂創作。
至於之前喺金曲獎增設特定音樂類型獎項嘅建議，例如增設舞曲唱跳歌手獎項嘅建議，曾擔任多次金曲獎評審嘅丁曉雯表示該獎項很難定義，同金曲獎評審標準重未排拒特定音樂風格嘅歌手，例如以演唱舞曲為主嘅歌手蔡依林就曾多次入圍同獲獎。
布拉姆斯作咗好多鋼琴曲、室內樂、交響樂同合唱曲。布拉姆斯本身係鋼琴家，首演過好多自己嘅作品。布拉姆斯都同嗰陣不少好叻嘅音樂家一齊合作，包括鋼琴演奏家克拉拉同小提琴演奏家姚阿幸。布拉姆斯嘅好多作品已經做咗依家音樂會主要嘅歌曲之一。
半田悦子係日本足球員，踢中場，曾經喺1981～1996年間為日本女子足球代表隊出場75次，入咗19球。佢代表日本參加過1991年FIFA女子世界盃、1995年FIFA女子世界盃同1996年夏季奧林匹克運動會。
眭固，字白兔，東漢末年嘅人。原本喺黑山賊，後尾攻打東郡，但喺畀曹操做低，之後成為張楊部下。張揚部下楊醜殺咗張楊之後，諗住帶張楊嘅士兵去投靠曹操，但楊醜又畀張楊嘅手下眭固殺咗。眭固帶住張楊嘅士兵喺射犬屯軍，諗住投靠河北嘅袁紹。
度，華夏天文嘅量天單位，以經緯度星位。古人計算，日在天行一日一度，一周即一年，一共三百六十五度又四分度之一。然而留意，今西度圓一周為三百六十度唔同。喺西洋天文來華之前，天文都係三百六十五度四分度之一咁計。
西度實質出自巴比倫後尾創造嘅理想天文曆法，一年有十二月，一月卅日，咁有三百六十日，周天三百六十度，一日一度。同華夏諗法差唔多。此曆法不過天文學家嘅理想，唔用喺生活，巴比倫人用陰陽曆。古希臘喺紀元前二世紀，借用於幾何。
淮南子天文咁分配度數，「星分度、角十二、亢九、氐十五、房五、心五、尾十八、箕十一四分一、斗二十六、牽牛八、須女十二、虛十、危十七、營室十六、東壁九、奎十六、婁十二、胃十四、昴十一、畢十六、觜嶲二、參九、東井三十三、輿鬼四、柳十五、星七、張、翼各十八、軫十七、凡二十八宿也。
《屍中罪》係一部2009年嘅超自然電影，由彼得積遜執導，改編Alice Sebold嘅2002年英文同名小說《The Lovely Bones》。主演係麥克華堡、麗素慧絲、蘇珊莎朗頓、Stanley Tucci、Michael Imperioli、茜爾莎羅倫。
太原奇案係發生喺清末太原一單案，話說喺太原個有錢佬叫張百萬，本來佢個二女玉珠要嫁畀曹文璜，但由於曹文璜家道中落，張百萬就睇唔起佢，於是將個二女許配畀一個姓姚嘅有錢人家，但係玉珠鍾意曹文璜唔鍾意錢，於是同曹文璜私奔，走咗去投靠交城縣令嘅一個舊老友陳砥節，途中去咗間豆腐鋪，豆腐鋪老闆莫老漢同情佢哋，於是就借咗隻毛驢畀佢哋走。
張百萬發現唔見咗個二女，就以為佢去咗大女金珠嗰度，去到金珠屋企，諗住玉珠喱咗喺個衣櫃入面，於是將個衣櫃抬走，但估唔到個衣櫃入面有個和尚，個和尚焗暈咗，張百萬擺烏龍，以為個和尚死咗，於是幫個和尚換咗佢二女啲衫，話係佢個二女病死咗，之後將個和尚放入靈堂。
個和尚後尾醒返，偷偷地走咗，佢又去咗莫老漢間豆腐鋪度，佢喺嗰度換返啲普通衫。原來呢個和尚係個咸濕佬，佢後尾見到靚女於是走去撩，點知個靚女有個老公同佢一齊，佢老公吳屠戶就一時火起將個和尚殺死咗，然後將條屍掟咗落個井入面。
張百萬靈堂走屍，加上和尚命案，一時間傳到人人都知，變到好大件事。陽曲縣令楊重民於是開堂公審，聽到有人話和尚著住件衫原本係豆腐鋪個莫老漢，因為單嘢好轟動，楊重民因為心急結案，求其審一審就話莫老漢係凶手，仲屈打成招，上報咗去刑部就結案。
加布里勒明特  係德國表現主義女畫家，版畫呢個領域佢都有涉及到。佢係Neue Künstlervereinigung München同藍騎士集團嘅成員，重係Wassily Kandinsky嘅愛人。加布里勒明特嘅有強烈嘅色彩同受民間藝術影響嘅好有表現力嘅線條，佢啲靜物畫、人物畫同風景畫都有唔同嘅代表性。
Albert Bloch ·  David Burliuk ·  Heinrich Campendonk ·  Lyonel Feininger ·  Natalia Goncharova ·  Alexej von Jawlensky ·  Paul Klee ·  August Macke ·  加布里勒明特 ·  Arnold Schoenberg
音樂上，二分音符就係長度係全音符一半嘅音符，音符時值 亦都係四分音符嘅兩倍。響四拍四樂譜上，佢就佔兩拍。二分音符個樣係空心卵形，加一支柄。如果響中間綫以上，條柄向下，如果響正中間綫或者以下，條柄就向上。
香港板球中心，原名醉酒灣堆填區臨時板球場，係香港一個木球場，喺葵涌醉酒灣堆填區葵涌公園北面，佔地4.48公傾，2018年11月25號開張，由香港板球總會管理。中心有3個球場，其中2個畀成年隊用，其餘1個畀青年隊用。
文雪兒，原名張惠英，係香港電視演員，無綫電視旗下藝人。佢喺香港出世，三家姐係武打演員元秋。早年加入邵氏電影，1975年加入佳藝電視，1978年佳藝電視執笠後轉投麗的電視，1990年再轉投無綫電視，1991年息影，但之後喺2013年同2017年復出後客串演出無綫電視劇集，文雪兒離過幾次婚，之後創立自己嘅連鎖美甲生意。
2016年，電影《梅艷芳》開始選角試鏡，王丹妮被邀請參與，最後喺2017年11月由安樂影片老闆江志強同導演梁樂民落實揀王丹妮。因為王丹妮未做過演員，電影開拍前佢要接受6個月訓練。《梅艷芳》喺2021年11月上映。
早年就讀潔心小學同潔心林炳炎中學。2000年嘅暑假，葉蘊妍跟住男同學去桌球室打波而開始接觸桌球。商科畢業之後，佢為咗爭取更多練習嘅機會，就去球會做駐場主任，時時要幫球會「戥腳」，輸球就要畀「波鐘錢」，所以時時都要貼錢打工，直至到2009年，佢成為咗香港精英運動員之後，就享有固定津貼，同實報實銷練習嘅場租。
2019年，岑子杰領導民陣推動反送中逆權運動，因而開始出名，同時參選第6屆香港區議會選舉嘅沙田瀝源選區。同年10月，佢喺旺角畀一班南亞裔人襲擊頭同手，即使受傷，但最後亦都能夠擊敗公民力量黃宇翰，成功當選。
岑子杰自細就畀人話係「人妖」。佢讀高中嗰時，佢一位同性戀老師因為性取向而畀週刊偷拍，搞到嗰位老師情緒變差，瘦咗好多。岑子杰見到之後深受影響，因此佢鼓起勇氣，響同學面前「出櫃」，仲同同學解譯同性戀人士實際嘅生活並唔係好似大家咁諗，另外佢仲寫信畀嗰位同性戀老師鼓勵佢。
岑子杰參加街頭政治活動嘅歷史，最早係2008年嘅「七一大遊行」，當時佢唔係幾出名。響2009年，佢曾經上過香港民間電台，響西洋菜街一帶做FM廣播，宣揚街頭抗爭，因而被差佬告違反《電訊條例》，畀差佬拉咗。
響2019年3月31號，岑子杰分別有份搞第一次反《逃犯條例》、第二次反《逃犯條例》大遊行同埋幫手組織2019年6月9日號「守護香港反送中」大遊行。同年6月1號，佢夾埋其他民主派人士呼籲香港市民罷市、罷課同包圍立法會，去迫行政長官林鄭月娥撤回《逃犯條例》。
同月10號，岑子杰第三次搞反《逃犯條例》大遊行，另外重搞埋譴責鎮壓撤回惡法大遊行，批評差人以暴力對待示威者。響7月1號，佢有份搞嘅2019年七一遊行正式開始，主題係「撤回惡法，林鄭落台」，另外副題係「重啟政改，釋放政治犯，撤銷暴動定性，徹查612」，呼籲香港人上街遊行抗爭。
響2019年10月10號，岑子杰宣佈參選2019年區議會選舉瀝源選區，代替因為畀人判坐監而唔可以參選嘅黨友黃浩銘。不過響同月16號，佢響旺角畀一班南亞裔人襲擊，頭同手都大量流血，畀送到廣華醫院治療。而黨友、民陣副召集人陳皓桓證實咗岑子杰係去民陣大會途中畀人打，佢同時強烈譴責呢班南亞裔人嘅行為。
響2020年7月22號，岑子杰宣佈參選2020年香港立法會選舉，代表民陣出選九龍西選區，呢次係佢第一次參選立法會。而呢次提名係根據響2020年香港立法會選舉民主派初選入面佢攞到嘅票數而定。最後，岑子杰響呢次初選總共攞到25670票，以得票率第一名嘅身份獲得民主派提名出選九龍西選區，同岑子杰一齊獲得民主派提名出選嘅仲有張崑陽、何啟明同埋毛孟靜。
響2020年8月14號，岑子杰接受立場新聞訪問期間透露，話自己由6月開始就已經畀人跟蹤，而嗰班跟蹤人士成日將架車泊響岑子杰屋企樓下，就連岑子杰同人去燒嘢食都畀嗰班人跟蹤。另外，岑子杰嘅黨友陳皓桓都同時畀人跟蹤。
響2019年7月，立法會議員蔣麗芸響Facebook上面發佈咗一條片，當中有言論係攻擊跟岑子杰嘅同性戀身分，仲話佢特登隱瞞，但係岑子杰一早已經「出櫃」，後嚟佢響社交網站回應，話蔣麗芸嘅言論「無力」，仲表示會同其他同性戀人士一齊繼續同行。
何建宗，一國兩制青年論壇創辦人兼主席，係少數活躍喺中國內地、香港、澳門研究領域嘅香港人。佢擁有廣泛嘅學術網絡，係北京大學港澳研究中心特邀研究員、清華大學法學院訪問學者、深圳大學港澳基本法研究中心兼職研究員等。
何建宗曾經擔任香港特區政府發展局局長政治助理、中央政策組非全職顧問同全職研究員、香港政策研究所助理研究總監。現任全國港澳研究會理事、香港特區政府基本法推廣督導委員會委員、香港專業及資深行政人員協會副會長，香港樂施會籌款及傳訊委員會委員。
近衛文麿，係日本政治人，曾經做過第34、38同39任日本首相、國務大臣、外務大臣同埋司法大臣，勳位係從二位勳一等公爵，仲係攝家近衛家第二十九任當主。佢做首相期間發動二戰、成立日本史上第一個一黨專政嘅大政翼贊會、成立軸心國同大東亞共榮圈，仲係第一個支持法西斯嘅日本人。
早年入讀泰明尋常小學，之後升讀學習院中等科。跟據慣例，當時日本貴族仔女應該要升上學習院高等科，但係文麿受到第一高等學校時任校長新渡戶稻造嘅影響，選擇投考一高。1912年由一高畢業之後，升上東京帝國大學哲學部，後嚟受到共產主義經濟學家河上肇影響，轉校到京都帝國大學法科大學部。
響京都大學同河上肇交流期間，佢由河上身上學到社會主義，令到文麿好有共鳴。1913年，佢響電車上識咗毛利高範二女千代子，同年結婚，之後佢同前首相西園寺公望見面。西園寺公望同老豆篤麿係出嗮名嘅政敵，但係西園寺唔單止冇岐視文麿，反而出錢幫佢還債，令到文麿好感動，之後佢由老豆身上接觸嘅亞洲主義，變成信咗西園寺嘅歐美主義。
1927年，佢同木戶幸一、德川家達組成火曜會，成為貴族院一個新勢力，勢力慢慢開始同西園寺公望嘅立憲政友黨睇齊。同時之間，因為文麿生得高，又係五攝家嘅時任當主，學歷又高，加上佢提出嘅「反對英美協調外交，解除現況」呢個主張，響當時得到唔少市民支持，所以佢畀人睇好會做首相。
就任之後，文麿提出要「國內嘅人要共融」，主張特赦響二二六事件入面嘅皇道派軍官，啲人聽到之後全部嚇親。其實呢個諗法一早就由前文部大臣荒木貞夫提出，但係響西園寺公望反對下就泡咗湯，而近衛呢次都係響西園寺反對下而不了了之。
一個月之後，爆發七七事變，同月9號響駐中國陸軍司令官香月清司指示下，軍隊決定唔搞大件事，另外響軍人今井武夫調解下，北平特務機關長松井太久郎同第二十九軍副軍長秦德純決定簽停戰協議。但係響呢個時候，文麿向軍隊要求派四個師團打中國。
之後佢向內閣會議要求畀軍費，初初就好少嘅，但係後嚟竟然追加到四億，陸軍參謀本部作戰部長石原莞爾聽到之後曾經勸過文麿，話咁樣做會同滑鐵盧之役一樣下場，提議文麿親自去南京同蔣中正搞談判。本身文麿係同意嘅，但最後又唔去。
同月9號，上海爆發虹橋機場事件，中日交惡。4日之後，同一個地方爆發八一三事變，文麿批准追加兩個師團，兩日之後決定向南京發起渡洋爆擊，響8月17號正式放棄由香月清司指示嘅「唔搞大件事」主張，之後更加宣佈將「北支事變」嘅官方名改叫「支那事變」，同時又打壓當初勸佢同南京政府談判嘅石原。
響1938年，陸軍參諜本部同政府開會，傾下點樣處理同中國嘅戰爭，後嚟自納粹德國嘅小組都加入。參諜本部同納粹德國小組都支持停戰談判，但係文麿響1月16號發表第一次近衛聲明，話唔會再同蔣中正接觸，並且要求繼續打中國。
同年2月，有六百個防共護國人士偷襲咗立憲政友黨總部，文麿見到之後就搞咗成上千條修正，兩個月後推出國家總動員法電力國家管理法，形式上模彷咗蘇聯嘅第一個五年計劃，5月又由外國引入戰時體制，令到日本越嚟越偏向國家社會主義。
1939年1月，文麿話自己唔想再做軍方嘅「傀儡」，同月5號就唔撈，由平沼騏一郎接任。但係冇耐，平沼因為簽訂德蘇互不侵犯條約而辭職。同年6月，近衛發表「新體制聲明」，一個月後就有成6個黨因為呢個聲明而解散。
1939年，米內光政組成內閣，用返上一任陸軍大臣畑俊六，但係畑俊六響三國同盟條約上同米內意見分岐，所以就唔撈，搞到成個內閣都要辭職。而西園寺公望再一次提名近衛文麿出任下屆首相，獲得大部分人接納，所以佢就響1940年上台。
1940年7月，近衛成功搞點內閣。幾日後，佢提出要成立大東亞共榮圈，決定展開新體制活動，放棄當初由大正天皇提出嘅「大正民主」，再次解散其他支持民主嘅黨，令到大政翼贊會一黨專政。同年9月，日軍入侵法屬印度支那，四日後佢又同德國、意大利簽咗三國同盟條約，形成二戰軸心國
1941年7月18號，響第二次內閣辭職同一日，佢即日上任做第三次首相，搞成咗第三次近衛內閣，除咗外務大臣由「南進論派」嘅豐田貞次郎接任之外，其他全部留任。同時，美國對日本入侵法屬印度支那不滿，就唔畀對日本運石油，令日本陷入困境。
9月，佢頒佈咗帝國國策遂行要領，要求美英兩方響交涉期之前應承日美話事人會談，當晚仲見咗美國駐日大使約瑟夫格爾。但係美國最後決定唔接受呢個提議。之後，陸軍方面覺得日美已經唔會傾得成，要求內閣響10月15號之前畀回應。
迫於現實，近衛文麿響限期前三日響荻外莊同陸相、海相、企畫院總裁、外相五個人傾點算好，最後文麿因為對呢場仗冇信心，而且陸相東條英機嘅「強硬派講法」獲得支持，所以近衛響第二日提出要辭職，10月18號正式總辭。
1943年，經過前一年同英美外交失敗之後，近衛文麿開始察覺到日本好有可能會打輸仗，由強硬派轉為主和派。心腹佐藤賢了係第一個發現佢呢個變化嘅人，試過變返近衛做強硬派，但係嗰時嘅近衛一早已經開始參加和平工作。
1944年，塞班島畀美軍成功攞返，開始有好多人要求東條英機落台，但一直唔鍾意東條嘅近衛突然唔出聲，佢話要東條為二戰負上最大責任，如果佢繼續做就錯得多。之後佢曾經話日本可能戰敗，到時天皇就要退位，所以佢就同仁和寺嘅和尚傾點數，響投降之後天皇就出家到仁和寺。
雖然佢做咗特使，但佢響飛去莫斯科之後一樣畀人趕返嚟，連見都冇見面。所以佢轉為同其他人商討交涉案，案件入面要求日本放棄琉球、小笠原群島同埋北千島，但係呢個提議畀日軍用為暫時性，所以近衛開始要求同英美直接見面傾。
1945年8月15號，日本無條件投降，由東久邇宮稔彥王接任首相，近衛獲任命為內閣副總理。同年10月4號，近衛同駐日盟軍總司令德格拉斯麥克阿瑟見面，麥克阿瑟指出要保留天皇嘅權力，但就要改造日本政府，近衛就話「我會接受你嘅所有意見。
10月8號，近衛同GHQ顧問佐治艾奇遜見面，傾下點樣可以改憲法。之後佢又帶埋松本重治、牛場友彥同佐佐木惣一一齊傾。10月23號，朝日新聞發佈冇耐就要改皇室典範，時任首相幣原喜重郎反對，近衛第二日即刻就同佢傾。
佢對於呢次嘅行動覺得好開心，佢認為自己好有可能會攞到新嘅政治地位，仲覺得自己已經抵消咗響二戰犯嘅「罪行」，唔會畀遠東國際軍事法庭拉。另一方面，紐約時報批評近衛唔應該改皇室典範，話「如果近衛文麿畀人睇成戰犯，冇人會覺得出奇」。
盟軍總司令響11月話因為稔彥王嘅辭職，已經完美咁解決咗問題，所以近衛提出嘅改皇室典範係冇用嘅。呢個消息大大咁打擊咗近衛，同時盟軍總司令都開始追究佢嘅戰爭責任。11月5號，情報部調査分析課長羅曼赫伯正式起訴佢。
另外，近衛嘅婚姻生活過得好好，係日本少有可以同正室關係咁好嘅政治人。1913年，當時仲係學生嘅佢，對響架電車上識嘅靚女、第一高等學校女學生千代子一見鍾情，之後努力追佢，最後兩個人響同年年尾結婚。呢次亦都畀人叫做「學生結婚」，近衛對呢個稱號覺得好威水。
現代人多數將東條英機視為二戰最大負責人，其實開戰嘅人係近衛，軸心國又係由近衛一手搞成，所以唔少人覺得佢先至係二戰最大責任人。因此，近衛由初初嘅畀人睇好，後尾民望跌到落谷底，有學者仲將佢講成「響大正、昭和、平成三個年代，近衛係民望最低嘅。
而佢響日本投降後，未審判前就自殺，更惹嚟好多人抨擊，批評佢冇用同埋唔負責任，為咗逃避畀遠東國際軍事法庭審判，將二戰嘅責任淨係要由有畀軍事法庭審判嘅人承擔，同埋攞埋大日本帝國海軍同陸軍做「擋箭牌」，但自己都好似唔關事。
對於佢響1941年打後突然轉軚，變成主和派，有人認為近衛係響度「贖罪」，透過大力支持同做和平工作嚟彌補返佢當初發動二戰所對日本造成嘅傷害，令到自己個名冇咁臭。但都有人認為，佢係想透過和平工作，一洗二戰發動者呢個臭名，從而攞到新嘅政治地位，所以佢響做東久邇宮內閣期間先至咁願意幫盟軍總司令改憲法。
中央綫係倫敦地下鐵營運嘅地下鐵路綫，主綫由北厄頓站去到萊頓斯通站。另外有里士廉支綫由西里士廉站去到漢格里站，伊靈支綫由伊靈大道站去到西厄頓站，艾諾環綫由旺斯特德站去到羅丁谷站，艾坪支綫由斯尼亞斯布羅克站去到艾坪站。
因應佢嘅親中立場同言行，佢同陳世强、劉金勝、管浩鳴、許淑芬、林以諾、梁燕城、蔡志森、蘇穎智、盧龍光、陳歐陽桂芬喺2020年被門徒事工列入「基督教制裁名單」。門徒事工形容佢哋係長期協助極權政府打壓港人民主同人權嘅「賣港教賊」，要求各國政府對佢哋實施制裁懲罰。
颱風韋森特係2012年嘅一個強颱風。嚮7月18號，喺菲律賓東方海面低壓區92W升級為熱帶低氣壓。香港天文台嚮7月20號13點將低壓區升級為熱帶低氣壓。16點，聯合颱風警報中心發出熱帶氣旋形成警報，名為韋森特。
喺無綫電視節目《盛女愛作戰》播出期間，佢曾經被揭過去嘅荒唐生活，然後佢回應嘅時候，又聲稱有50個親密女友，曾經同時「腳踏五船」，引起社會唔少迴響。另外，佢喺節目入面提出嘅「45度角」理論亦被其他心理專家指出毫無科學依據。
之後，佢投身親中派陣營，同其他親中派人士開設YouTube頻道新潮民，又曾經同其他激進親中派人士一齊參與一啲遊行。例如，喺美國駐港澳總領事史墨客批評北京未經諮詢港人修改香港選舉制度嘅決定之後，佢就曾經同高松傑、曾榮輝等激進親中派人士一齊去美國駐港總領事館抗議。
HD 217107 b 係一粒系外行星，喺雙魚座入邊，距離地球大約65光年咁遠。佢圍住恆星HD 217107以七日為週期公轉，被分類為熱木星。因為佢稍為橢圓嘅軌跡，科學家成功揾到星系入面嘅另一粒行星，命名做HD 217107 c。
最初係因為發現恆星HD 217107嘅徑向速度有一個週期嘅變化，呢個變化係由行星對恆星嘅引力造成嘅。喺1998年對HD 217107嘅徑向速度變化顯示，佢有一個7.1日嘅週期變化，變化嘅週期同大細顯示粒恆星係有行星圍住佢轉嘅，而且粒行星起碼有木星咁重。
公轉週期短過十日嘅行星嘅軌跡通常都係好圓嘅，但係HD 217107 b嘅軌跡就比較橢圓，呢個發現暗示星系入邊可能有另一粒行星，而且個距離係喺幾個天文單位之內。2005年，科學家真係搵到另一粒行星，畀咗個名佢叫HD 217107 c。
易經分將六十四卦，分上下經記住。上經記三十卦，下經記卅四卦，卦卦都有一個名。此外重有個易記嘅名，方便記住個卦象，例如，【乾】就叫【乾為天】，【蒙】就叫【山水蒙】。就好似【山水蒙】咁，外卦係艮，艮即係山，內卦係坎，坎即係水，山水蒙就咁嘅意。
呢個節目安排得比較倉猝下。所屬時段原先係「日日去旅行」時段，到2020年2月中開始改播特備節目《全球戰疫》，播完廿集之後，一度恢復返原先嘅「日日去旅行」時段，但復播短短一個禮拜之後，又再改為播呢個節目。
宏茂橋新市鎮响1973年開始開發，係星加坡第7個新起嘅市鎮。宏茂橋最初發展嗰窟响1979年前起好，楊厝港嗰窟响1981年完成。家下佔地29公頃嘅市鎮中心起喺一條幼長山谷之上，舊時係棚戶區。市鎮中心有寫字樓、文化同社區設施，可為廿萬居民提供服務。
大麻籽奶，又稱為火麻奶、火麻仁茶，係一種由大麻籽製成嘅植物奶。將大麻種子浸水，研磨，溶解喺水度，形成口感類似牛奶嘅嘢飲。呢種飲料含有富營營養。喺歐洲、美國同中國等地方，係一種合法嘅嘢飲，有各種唔同嘅品牌同口味出售。
舊底江高一帶啲村民出埠賺錢，好多都係去紐西蘭，後尾因涉足過太平天國運動，過後畀清廷追殺，大班人就走佬到紐西蘭掘金。紐西蘭長老會教士亞力山大牧師，喺嗰陣時好關心啲移民嘅生活，為咗幫佢哋送錢同家信返江高，喺1896年去咗廣州，經過咗一年考察，立心返紐西蘭組織啲教士去中國傳教。
共和國後大概1950年尾，普惠醫院護士學校畀華南軍醫防空司令部接收咗，改名做防空醫院及護校。1951年教會人士被逼走人，醫院先後改成中國人民解放軍第109醫院同第一七七醫院、第一軍醫大學江村醫院等。普惠醫院原主樓喺1996年畀人拆咗，得護士學校原樓保存到宜家。
叶音，又寫做協音，亦都叫啱音，係有啲聲調語言塡詞時嘅技巧，塡詞人要令歌詞嘅聲調走向同旋律嘅音高起伏一致。如果一種語言，聲調變化有較多，例如粵語，噉唔叶音嘅歌詞容易令聽嘅人冇辦法正確辨識詞義。協音嘅概念同填寫古詩詞所要求嘅平仄相符，或者粵曲填詞所講求嘅啱合尺相類似，不過「叶音」一詞指嘅係現代音樂嘅填詞合樂技巧。
官話雖然係聲調語言，有「陰平、陽平、上聲、去聲」呢四種聲調，但係喺叶音角度，官話只有兩種音級。因爲陰平、陽平、去聲嘅共通點，在於聲調值最高時一樣係5，所以佢哋都屬於同一個「高音」音級。換言之，官話只有「高」同「低」兩級，唔夠支持旋律嘅多種高低變化，構成唔到多層嘅完整音階。
陳湛銓，字青萍，廣東新會人，係香港著名國學專家。佢喺國立中山大學畢業。1949年大陸解放，佢避走到香港。係聯合書院中文系第一個系主任。令到聯合書院加入香港中文大學，之後佢離職。佢熱心推廣國學，嚮香港大專講學，又嚮學海書樓做特約講師。
飾藝風，講舊時時款趨向，美術、產品、木土都偏向表現機械，講求對稱、幾何綫條、平滑、流綫形，好用人工物料。出自法文Arts Décoratifs，西文短稱Art Deco甚至Deco，得自一九二五年，巴黎現代裝飾美術及産業美術國際博覧會 。
飾藝一字原於一八五八年法國。一八七五年， 匠人得到王家認可地位，傢俬、紡織、珠寶、玻璃等都受惠。甚至飾藝甚至變為王家學院名。一九〇一年成立飾藝人學會。嗰陣德國出口平價傢私，遇着法國民族主義，飾藝復興。
2018年7月，薩曼喺清萊府美塞縣嘅睡美人洞參與營救被困嘅少年足球隊。5號晚8點37分，佢出發送氧氣入山窿。7月6號大約凌晨1點，佢返緊出洞嗰陣，半路冇晒氧氣，暈咗喺水度，救援人員同佢做心外壓急救。薩曼古南上士送院後不治犧牲，終年僅38歲。
三號碼頭花園，香港公園之一，遊樂場之一，喺中環民光街，三號碼頭天台，英文叫Pier 3 Garden。行政上歸中西區。設施有寵物共享公園，以及狗糞收集箱。公園全日開放。歸康樂及文化事務署管。園內禁煙。
劉欣宜，綽號E Cup Baby，係香港模特兒。佢喺香港出世，沙田培英中學中五畢業同埋香港專業教育學院沙田分校設計系文憑畢業，本嚟投身設計行業，2006年開始參加香港動漫節做cosplay，2009年參加TVB《美女廚房》美少女廚神而開始出名。
《Eurovision – Australia Decides》係一個由澳洲特別廣播服務公司同埋製作夥伴Blink TV共同舉辦嘅年度歌曲比賽。呢個比賽決定澳洲嘅代表參加歐洲歌唱大賽，時間範圍係2019至2022年。
宮崎有香係日本足球員，踢後衞，曾經喺2001～2009年間為日本女子足球代表隊出場18次，入咗2球。佢代表日本參加過2003年FIFA女子世界盃、2004年夏季奧林匹克運動會、2007年FIFA女子世界盃同2008年夏季奧林匹克運動會。
貢榜，又叫貢榜王朝，係緬甸末代王朝，由雍笈牙創立，所以又叫做雍笈牙王朝。貢榜王朝喺1752年立，佢唔單止統一全緬甸，重對外四處用兵擴張領土，喺1758年左右擊敗暹羅大城王朝同中南半島各國，曾雄霸東南亞，重同清國打過幾場仗。
乙武洋匡喺1976年4月6號喺日本東京出世，佢天生屬海豚人，出行時全程靠電動輪椅，寫字都係靠嘴咬住支筆嚟寫。細個嗰時讀過世田谷區立用賀小學校同東京都立戶山高等學校，中學畢業後開始喺早稻田大學嘅政治經濟學畢業後而到明星大學揀通信教育課程人文學部讀學士課程。
佢喺讀緊早稻田大學嗰時參加過社區活動，由於嗰個活動係由NHK主辦，所以電視台發現咗呢個海豚人參加呢個組織時好快引起關注。期間佢出咗本《五體不滿足》嘅書，寫到「雖然有行動不便，但冇唔好彩嘅嘢。」而令銷售量火爆。
喺2000年2月攞咗東京都民文化榮譽章。大學畢業之後亦參加過騎行嘅體育運動，2005年開始喺新宿區參加兼職，同年亦免試攞咗喺小學教書嘅資格，亦入咗明星大學讀人文系。2007年2月亦同樣免試攞咗喺小學教書嘅資格。
2016年3月31號，日本嘅《週刊新潮》雜誌揭發乙武懷疑喺2015年底同5位女仔產生婚外情。嗰時嘅自民黨喺東京搞緊選舉投票環節，但因為爆出單醜聞後而馬上向媒體道歉並介入調查，震驚成個日本政壇。最後喺同年9月14號同佢老婆宣佈離婚。
第一架猛獅ND243F喺2006年裝好單門版東蘭開夏Kinetec+車身，並喺同年11月嘅Euro Bus Expo 2006巴士展覽會亮相，巴士隨後喺2007年加入Reading Transport。
猛獅原本打算喺2007年整一架配倫敦雙門版東蘭開夏Kinetec+車身嘅ND243F，但卒之都係冇下文。後來，猛獅決定唔再向英國市場出雙層巴士底盤，改為出引擎畀亞歷山大丹尼士同埋Optare嘅雙層巴士。
Forvo係一個畀用戶搜尋、收聽以學習唔同字詞喺唔同地區、唔同語言中嘅讀音嘅網上發音辭書。網站目前已收錄逾三百種語言、上百萬個詞彙同發音。所有聲音資料都由用戶錄製、註冊用戶可以對啲發音進行投票，獲勝票最多嘅發音會被優先排列到版面嘅頭位，以令用戶更容易聽到優質嘅發音。
Forvo.com 係喺2008年1月正式上線。總部設喺西班牙嘅San Sebastián市。網站表示，佢哋嘅目標係「To have all the words that exist in the world pronounced and recorded, including names.
大洋傳媒係澳洲一個華語媒體集團，1994年成立，總部位於墨爾本，旗下有《大洋時報》、《太陽日報》、《大洋地產》、《分類郵報》、澳洲網，大澳網等多個媒體。佢哋旗下嘅報紙被指定為中國大陸多間航空公司喺中澳航線上嘅唯一澳洲本土刊物。
喺2020年12月，澳洲SBS同《布里斯本時報》就報道，澳洲情報部門分析咗一啲中文傳媒網站同熱門微信公眾號，發現好多都係完全受北京控制同審查，部份更加係由中共直接管理。報道提及嘅中文傳媒或者微信平台公眾號，包括大洋傳媒同埋東南網澳大利亞站、南海傳媒、微悉尼，今日悉尼等。
另外，澳洲策略政策研究所喺2020年12月17號亦都發表報告，揭露澳洲中文傳媒受到中國共產黨嘅影響去審查內容，其中點名提及澳洲大洋傳媒同埋佢旗下嘅《大洋時報》，喺澳洲為中國宣傳同埋對澳洲本土作出政治干預。
洪興邦阿爸被將軍趙通殺死，興邦發誓報仇。興邦同師弟玄雲遇到女扮男裝嘅鳳美郡主，原來佢暗中查探趙通密謀造反嘅嘢。興邦班人得到趙通契妹陸彩蓮幫佢哋潛入趙府，經過一場惡鬥，成功制服咗趙通。後來興邦知道鳳美原來係郡主，兩個人終成眷屬。
一九五六年，喺「百家爭鳴，百花齊放」嘅精神鼓舞之下，北京大學嘅學生，爆發激情，張元勳同沈澤宜寫詩歌《是時候了》，是為導火綫，學生們日夜咁貼大字報，爭論、質疑、擁護。當時主戰場喺大飯廳嘅民主牆上，居其西南向嘅三角地，因場地太細，只係配角。
一九八〇年，中華人民共和國中央政府，實驗基層民主改革，畀各高等學府學生，自由競選海淀區人民代表大學嘅代表。幾十年間，歷經政治風雲嘅三角地，議政熱情重新沸騰起來。當時，候選人各自在三角地前，發表競選宣言、改革綱要，擁有競選團隊，還召開選民答辯會，做民意調查。
二十世紀九十年代，越來越多商業海報，同社團爭三角地嘅地盤。各種考研信息、GRE與TOEFL培訓班，鋪天蓋地。北京大學社團離政治越行越遠。好多人重新審視自己理想，出國成為浪潮，北京大學都唔例外。呢股潮流綿延至今。
艾莎富豪B55嘅底盤佈局同以前一隻唔掂嘅佳牌Wulfrunian類似，都係前軸移後咗，令車門可以擺喺前輪跨上面，同埋副引擎都係擺喺前輪跨上面。不過引擎係細隻嘅富豪TD70C/TD70E/TD70H渦輪增壓引擎，容量得6.
1980年B55第三型推出，佢以富豪貨車驅動軸去取代麻煩嘅Hamworthy驅動軸，而且可以揀氣墊懸掛。1981年出現咗三軸版B55第三型，佢嘅中軸係驅動軸，而尾軸可以反方向輔助轉彎，但只係出咗3架。
艾莎富豪B55喺蘇格蘭受到歡迎，Scottish Bus Group、Tayside同埋Strathclyde PTE都買咗一定數量。而喺英格蘭嘅West Midlands PTE同埋South Yorkshire PTE都買咗唔少。
香港嘅中華巴士喺1975年買咗一架艾莎富豪B55第一型，其後喺1976年買一架加長版艾莎富豪B55第一型，再喺1978年買多6架加長版艾莎富豪B55第二型。不過呢6架B55第二型喺1989年或之前全部燒晒。
博弈論上講嘅消耗戰係一種博弈，博弈者手上嘅資源會隨時間消逝，不過佢哋可以揀喺咩時間點暫停場博弈，頂唔順放棄先嗰位博弈者就咩都冇，而成功撐到最後嗰位博弈者就贏。即係話啲博弈者要有技巧噉選擇喺咩時候暫停，以求令對手資源耗盡先。
非黑即白係一種邏輯謬論，即係假定一樣嘢唔係啱就實係錯，所以又叫「排中」，因為排除咗中間嘅可能性，例如我話你係錯，咁所以我啱。但其實有可能兩個都錯，因為我話你係錯，所以唔理點都好我就係啱，咁就叫非黑即白。
2007年，李國寶身為間公司嘅董事，知道好快有重要收購交易，佢有意或無意噉通知朋友梁家安等，令梁唔尋常噉大手買入道瓊斯股票。收購新聞一出，公司股價急升，梁家安等大有斬獲。之後，李國寶等受美國證券交易委員會調查，李國寶肯畀罰款庭外和解，但就向外界唔認又唔否認呢單自己有罪。
喺傳統嘅Looney Tunes動畫，例如《阿寶與翠兒的懸疑劇場》中，翠兒係好聰明嘅。佢喺老婆婆面前扮得好可愛，但係對天敵「阿寶」就好殘忍，令到佢避開咗好多畀人食嘅危險。而喺最新版嘅Looney Tunes卡通《The Looney Tunes Show》入面，喺老婆婆嘅回憶中提及二次大戰時，翠兒曾經幫助當時身為女特務嘅老婆婆阻止德軍偷走羅浮宮嘅藝術品同艾菲爾鐵塔，間接講明翠兒同自己相識嘅經歷。
翠兒喺1942年由卜·克蘭佩特執導嘅《兩隻小貓的故事》 中首次露面，但係直到五年後先同「阿寶」配對。1947年卡通片「Tweetie Pie」係佢哋之間第一次相互對峙。呢部卡通片曾經攞過奧斯卡金像獎，之後仲有好多唔同嘅卡通片。
翠兒喺鮑勃·克蘭佩特嘅卡通首次露面時，佢係一個好鬥嘅角色，成日整古同挫敗阿寶，甚至喺阿寶跌緊落地嗰時踢佢。翠兒最引人注目嘅惡意行為係《Birdy and the Beast》漫畫。阿寶追住翠兒直到阿寶記得佢唔識飛，最尾搞到阿寶跌咗落地。
翠兒嘅最初設計係根據Bob Clampett嘅孲𤘅子相。喺「兩隻小貓的故事」入面，翠兒講嘅嘢好奇怪，佢誤讀咗好多字，例如「pussy cat」翠兒讀咗做「puddy tat」。翠兒最初個名叫Orson，但係好快就改咗做翠兒，因為佢嘅第二個漫畫《Birdy and the Beast》已經用咗佢依家個名。
張福元喺香港跑馬地養和醫院出世，祖籍天津。由於響香港練馬世家出世，所以細個嗰陣陪住佢成長嘅都係馬圈中人。1976年佢喺香港大學畢業，再響1983年攞到文科碩士，主修歷史同政治，畢業後響香港政府做過嘢，亦響商業機構做行政人員同雜誌編輯。
分靈體，大陸版譯做魂器，係哈利波特系列入面嘅一種魔法物品，係黑巫師追求永生嘅一種方法。想製造分靈體一定要謀殺一個人，然後再用咒語將自己嘅靈魂一分為二，一份留喺自己身體入面，另一份流入選定嘅物品。喺故事入面，佛地魔係其中一個擁有分靈體嘅巫師。
圓谷浩，本名圓谷寬，日本東京都世田谷區出生的男性演員。所屬公司是圓谷製作公司藝能事務所。他曾拍攝過幾部特攝片，例如宇宙刑事Shaider以及日本超人系列。2001年7月24號，他因肝臟病發而過身，享年37歲。
鄧宏業係香港單車手，曾經係香港單車代表隊成員同職業單車隊成員。2007年贏得環南中國海國際單車大賽總冠軍。2009年贏得香港東亞運動會單車比賽男子個人公路賽金牌同男子團體計時賽銅牌。2010年贏得香港單車錦標賽公路賽冠軍。
米高布朗槍殺案，喺2014年8月9號美國密蘇里州聖路易斯費格遜發生。事發時，18歲黑人美國大學生米高布朗冇帶武器，俾28歲嘅白人警員達倫威爾遜射死。布朗冇帶武器，亦冇犯罪記錄，射殺之前同警員接觸唔到三分鐘。
當鳥羽伏見之戰開始之後，薩摩藩嘅軍艦春日丸、同埋另外兩艘運送船翔凰丸、平運丸停響兵庫港，準備返去鹿兒島。同時之間，榎本武揚帶住幕府海軍嘅軍艦開陽丸停響大阪灣，為鳥羽伏見之戰留返個後門，等幕府軍士兵有個照應。
1868年1月28號，平運丸向明石海峽行，而春日丸同翔凰丸就行去紀淡海峽。呢個情況畀開陽丸見到，於是佢就開空炮要求停止航行，但係冇人理佢，所以佢就進入打仗狀態。佢開始對春日丸同翔凰丸追擊，開陽丸同埋春日丸分別互相開咗25同18發，不過就對兩方都冇乜影響。
因為春日丸嘅目標根本唔響打仗嗰到，加上佢又開得快，所以就成功走返鹿兒島。但係另一艘軍艦翔凰丸就冇咁好彩，響走嘅途中機關故障，因為艦長驚畀幕府軍捉咗而燒咗架軍艦，船員就全部成功上岸。榎本武揚知道後，就好欣賞佢。
徐展堂喺1950年跟屋企人去香港，1954年阿爸肺病過身，佢同阿媽、細佬妹相依為命。少年時代做過銀行信差、餐館雜工等。1957年創業，經營食肆、油漆、廣告招牌製作、裝修等。1970年代初，香港經濟蕭條，徐展堂冒險大手買入股票、房地產而致富。
1980年代初，中英關於九七問題談判，香港地產低潮，徐展堂又再出擊，兩次成功，奠定佢經濟基礎。之後收購香港老字號中華製漆廠、香港城巴集團同埋英國倫敦首都城巴、北海集團，成為跨越香港、星加坡、中國大陸等國度嘅企業家集團。
M16發射5.56 × 45 毫米北約彈，標準供彈具係30 飛嘅STANAG彈匣，佢有多種改型，亦係史上第一款大量裝備軍隊嘅小口徑步槍。M16喺1960年代越戰嗰陣俾美軍選咗做制式步槍，去取代唔適合樹林環境嘅M14自動步槍。
海珠石係舊時廣州地區，珠江嗰邊嘅其中一嚿巨型白堊紀礁石。佢第個名係海珠島或者走珠石同海珠洲。呢嚿石同浮邱石、海印石喺埋一齊，嗌成羊城三石。佢係嚿紅色嘅砂礫岩，有差唔多100米長，50米闊。而家呢嚿石喺沿江中路同僑光東路嘅路口嗰度，而家佢係陸地嘅一部分。
之前有個波斯嘅商人得知廣州入面有粒鎮國之寶――陽燧寶珠，就想出10萬重金嚟買佢，最後經過咗幾次交涉之後買低咗。喺運返去第啲國家嗰陣，商人就好開心就攞咗嚿寶放喺手心嗰度，見到佢發好光嘅嘢就更加好鍾意佢喇。
1905年，廣州市開始成立水警。嗰時清政府喺珠江水上整咗個水巡總局。到咗1912年嘅中華民國成立咗之後，之前廣東省城員警廳嘅水巡總局改咗名嗌員警第12區署同第1、2、3、4、5分署。而員警第12區署就喺海珠島嗰邊。
到咗1931年嘅市政府搞新填地政策嗰陣就將海珠石埋咗喺地底，變成係新堤嘅一部分，而家嘅新堤一橫路同二橫路以東嘅地區就係之前嘅海珠公園。而公園入面原先有嘅程璧光像就搬咗去永安堂嘅東面，喺填海之前，海珠公園嘅東邊係永安碼頭。
到咗20世紀90年代初，嗰時做緊廣州市長嘅黎子流命令話「大拆廣州城，起廣州地鐵」。就係噉，當局又諗住將之前海珠公園入面冚唪唥嘅建築都拆嗮，但之後唔好彩，因為開發唔成就變咗爛尾。之前有棟圍牆就封咗呢啲殘桓斷壁成好多年，一直到2006年為止。
喺2000年嘅長堤下水道改造工程入面就意外發現咗埋喺地底成70年嘅海珠石。嗰時市政府就想保護部分出咗30至60米嘅海珠石，就喺佢嘅遺址上面用透明鋼化玻璃嚟整條觀光道，將海珠石重出江湖。不過呢份計劃冇實現，而舊時海珠公園已經發展成愛群薈景灣嘅高樓住宅，而大部分嘅海珠石就喺地底度，剩低嗰啲就繼續埋喺沿江西路嗰邊。
後嚟廣州市有關部門就採取咗折衷嘅辦法將凈低嘅海珠石挖出嚟，分散擺喺之前海珠石嘅附近嚟既保護咗文物嘅同時，又加咗個新景區。不過景牌入面啲字寫得太過將簡就簡，凈係講咗海珠石嘅古仔，冇話點解海珠石喺呢度出嚟，甚至重有啲人話呢嚿石係點嚟嘅。
呢個站最先喺1997年嘅《廣州市城市快速軌道交通線網規劃研究》出現，嗰時講嘅係7號綫嘅中途站，但位置稍微偏西到龍眼洞牌坊附近。直到2003年轉成而家嘅6號綫車站，位置亦移到漁沙坦東南角嘅鳳凰山賓館隔籬。
呢個站附近主要係啲城中村同鄉下地區，喺龍眼洞或漁沙坦入面住啲居民通常揀呢個站上落。所以除咗上落班高峰期之外，其他時間比較冷清。自從呢條線開通後一直以嚟，受到植物園站、柯木塱站重未開通嘅影響，有部分乘客喺週末或節假日間會揀呢個站上落跟住行路去華南植物園或火爐山。
正視音樂有限公司係電視廣播有限公司旗下一間全資附屬公司，2004年3月22號成立，業務包括發行TVB所有音樂產品、舉辦音樂會、以及負責管理旗下藝人嘅歌手合約。2013年11月15號，TVB旗下附屬唱片公司星夢娛樂成立，將為TVB代理旗下節目歌曲發行。
《電子世界爭霸戰》係一部1982年嘅美國科幻冒險電影，由Steven Lisberger執導。主演係謝夫布烈治、Bruce Boxleitner、David Warner、Cindy Morgan、Barnard Hughes。
砂煲罌罉係啲用嚟煮嘢食同煮湯嘅架生嘅統稱。常見嘅砂煲罌罉包括有鑊、平底鑊、煲等等。而砂煲罌罉入面「砂」即係「瓦」，例如瓦煲、砂煲、砂鑊噉，唔少煮中菜嗰陣都會用到。「煲」同而家嘅煲一樣，有好多種質地同形狀，適應唔同嘅煮嘢食方法，例子有飯煲同水煲。
2011年太平洋颱風季泛指喺2011年全年內任何時間，喺赤道以北及國際換日線以西嘅太平洋水域，以及南中國海所產生嘅熱帶氣旋。雖然有關方面並冇設下本颱風季嘅指定期限，但大部份喺西北太平洋嘅熱帶氣旋通常都會喺5月至12月期間形成。
呢篇文嘅範圍僅限於赤道以北及國際換日線以西嘅太平洋以及南中國海水域。喺赤道以北及國際換日線以東嘅太平洋水域產生嘅風暴就被稱為颶風，並被列入2011年太平洋颶風季。喺西太平洋產生嘅熱帶風暴係由日本東京颱風中心命名，國際編號為11xx，而美國聯合颱風警報中心會將嗰帶嘅熱帶低氣壓編上W字尾嘅編號。
以下各熱帶氣旋資訊以熱帶氣旋存在期間嘅最強形態為準。「熱帶氣旋」章節列出所有被命名嘅熱帶氣旋，「其他熱帶氣旋」章節就列出冇被命名嘅熱帶氣旋。呢篇文或者涉及聯合颱風警報中心對熱帶擾動發出嘅編號以及評級，自2011年6月1號起，以往嘅評級POOR、FAIR同GOOD會改為LOW、MEDIUM同HIGH，因此6月1號之前嘅熱帶擾動採用前者，之後就用後者。
奧地利重選第二輪總統選舉嗰日意大利亦都係舉行公投，雖然奧地利總統嘅角色主要係禮節性，但由於可能產生二戰後歐洲第一位極右國家元首，所以先咁多人關心。本來總統選舉，響今年5月已經舉行咗由范德貝倫贏出，但係極右自由黨候選人霍費爾差極少數選票就輸咗。
蓮舫係臺灣裔日本政治人，而家係參議院議員、同埋立憲民主黨參議院國會對策委員長。佢曾經係日本民進黨第2任代表、民進黨內派閥花齊會成員、同埋日本參議院「新綠風會」一員。佢喺2010至2012年間係日本內閣成員，其間做過行政革新特命擔當內閣府特命擔當大臣同埋食品安全暨消費者事務擔當內閣府特命擔當大臣。
叶韻古代又叫叶音，呢個稱呼出自南宋朱熹。宋代之前，學者冇「古韻」嘅概念，佢哋用自己嘅發音唸先秦韻文，就會發現唔押韻。有啲學者以爲古書傳抄有誤，就擅自改變用字。而其他大部份學者認爲，呢啲字唔押韻嘅原因，係因為發音唔同，所以必須改變讀音。
從本質上嚟講，叶韻係因為古人冇意識到語音會隨住時代嘅變遷而變化，今時唔押韻嘅字，用寫作時嘅音嚟讀，其實係押韻嘅。中古漢語離而家較近，語音變化較小，但仍然有部份韻部同今日唔同，導致唔押韻。所以今日唸唐詩，仍然有啲人使用叶韻方法嚟保證押韻。
寡婦韓麗萍同前男友范家寶再婚，同前夫生嘅女黎小蓮成日俾范家啲人蝦，小蓮受委屈但係又被麗萍怪責，對阿媽再嫁不滿，憤而離家出走，好彩有校長林秀華收留。家寶死咗之後，麗萍被趕出范家，小蓮又唔肯同阿媽相認。小蓮長大後，差啲墮入桃色陷阱，想跳海自殺，好彩被麗萍救翻，小蓮終於同麗萍和好團圓。
套片嘅DVD分別由中錄德加拉同埋博偉喺中國大陸同台灣發行。本片電影原聲帶已經由滾石喺台灣發行，目前喺中國大陸冇任何影音產品發行。VCD由中錄德加拉喺中國大陸發行。續集《神勇敢死隊》由迪士尼喺1990年推出。
鳳皇元年，佢阿叔步闡原本做緊西陵督，突然畀吳皇召去做繞帳督，佢阿叔以爲佢失職，驚畀人處罰，結果留喺西陵投降咗晉朝。步璣同佢細佬步璿亦跟住一齊降晉。據《三國志》，佢哋兩個畀阿叔派去洛陽做人質，而《建康實錄》話只有步璿一個。
鄭健樂，籍貫廣東潮陽，2005年參加香港先生選舉攞到「健力組」冠軍，但係喺最後嘅投票入便，鄭健樂因為得票率唔及「瀟灑組」冠軍高鈞賢而做唔成香港先生總冠軍。鄭健樂之後簽約成為無綫電視旗下藝員，後來喺2010年10月解咗約，2012年重返無綫電視。
侯賽因係伊斯蘭教什葉派第三代伊瑪目，佢係第四任哈里發亞里同法蒂瑪二仔，麥地那出世，因為拒絕效忠倭馬王朝而畀人殺死，因而成為什葉派精神支柱，佢死嗰日，即係伊斯蘭教曆元月十日，成為什葉派一個重要節日，而佢死嘅地方卡爾巴拉亦成為伊拉克嘅什葉派聖地。
原田淑人喺日本東京都出世，阿爸係著名嘅漢學家，佢細蚊仔時受漢學嘅深厚熏陶。1904年考入東京帝國大學文科大學史學科，喺度跟東洋史學嘅創始人白鳥庫吉等史學家學嘢，受到一連串正規同嚴格嘅史學教育。1908年攞到學士學位後，入東京帝國大學文科大學史學科東洋史學專修科深造，專攻中國嘅風俗史同服飾史。
喺大學院研究時期，由於學習用功過猛，眼生疾病，產生文獻研究困難，轉而從事考古學研究。攞到學位後做過東京帝國大學講師。1924年渠過朝鮮做考古調查同發掘。1925年後，喺中國參加「東亞考古學會」嘅活動，1930年做過北京大學教授。
段祺瑞掌握咗實權之後，應日本同英、美要求，對德國宣戰。日本就應承借錢畀中國，同埋幫中國訓練軍隊。另外，段祺瑞聲稱自己已「再造共和」，喺拒絕恢復臨時約法同國會之際，又另組由自己控制嘅參議會。當時孫中山反對中國向德國宣戰，德國大使下旗回國之前，就經過仲响上海做緊股票嘅蔣介石，暗中畀咗二百萬銀圓孫中山。
孫中山以維護約法為號召，賄賂响北京冇得撈嘅國會議員、同埋北洋政府唔出糧嘅海軍，聯合西南軍閥陸榮廷、唐繼堯等人，响廣州另外組織中華民國軍政府，對抗北京段祺瑞。孫中山自任為海陸軍大元帥，出師北伐，就係護法之役。
開城工業地區嘅位置喺南北韓非軍事區以北大約10公里。呢個經濟特區喺2002年規劃，2003年開業，有鐵路同公路連接大韓民國首都首爾，一個鐘車程就到。工業地區佔地65平方公里，設計最多可以容納70萬人喺度開工。
Crowdsourcing 呢個字係由 Wired 雜誌喺 2006年中整出嚟，係源於 Outsourcing，一般嘅外判係判出去畀一間公司做，「Crowdsourcing」就「判出去」畀一大班唔識嘅人去做，而呢啲人係唔收錢嘅。
鬚刨係用嚟剃鬚嘅架生，由剃鬚刀演變而來，個樣似刨。主要係一個有柄同包住刀片嘅頭，可以貼面咁用刀口刮斷鬚。今時今日鬚刨可以唔只一塊刀片，設計到無咁易刮損面。亦有用電嘅鬚刨，叫電鬚刨，刀頭亦設計成唔同形狀，剃得快啲乾淨啲。
《末路驕陽》係一部2002年嘅美國犯罪電影，由Sam Mendes做導演，套片改編Max Allan Collins嘅英文同名漫畫《Road to Perdition》。主演係湯漢斯、保羅紐曼、祖迪羅、丹尼爾基克。
疑母喺吳語分四種情況，第一種係保留疑母，對應嘅吳拼係ng，第二種係甩咗，變零聲母，第三種係轉日母，對應嘅吳拼係ny，第四種係喺白讀甩古音韻母，變成ng，而喺文讀加返韻母，變成ng聲母字，部分字如五，無咗ng聲母，變零聲母。
愛靜閣係加拿大多倫多士嘉堡北部一區，因為多亞裔人住，英文花名叫 ｢Asiancourt｣，據官方統計，2021年人口104,423，華裔44,450人，佔總人口 42%，南亞裔15,565，佔總人口 15%。
民間有唔同講法，原因可能係愛靜閣其實本來係一條村，但係條村從來都冇正式法人地位，以前條村嘅位置大概喺而今嘅雪柏大道夾 Midland 一帶，而今一般本地人會認為愛靜閣即係由南面嘅401公路、北面嘅士刁大道、西面 Victoria Park 同東面 McCowan 或者 Markham Road 左右包圍嘅地區。
通利琴行嚮1950年代創立，係德國、英國等鋼琴入口商，收尾得到組裝特許經營權，由外國入口樂器組裝配件，嚮香港搵地方搵技師組裝零件成為鋼琴等製成品，省成本益顧客，所以佢推動咗香港樂器產品大眾化，音樂藝術文化普及化。
同魯哈尼響同一日登記做候選人，五十六歲嘅強硬保守派萊希得到最大保守派政治勢力伊斯蘭革命力量聯盟支持。重同最高領袖哈梅內伊關係密切，2016年重攞到哈梅內伊任命做聖地監護人，又掌管伊朗財力最雄厚嘅宗教基金會，有力團結強硬保守派。
曾經響2005到2013年做過總統嘅艾哈邁迪內賈德，冇理到最高精神領袖哈梅內伊勸告，上個禮拜突然報名參選，轟動國內外。屬強硬派嘅艾哈邁迪內賈德響以色列問題上，質疑大屠殺規模，以及加強伊朗核計劃立場，備受爭議。
魯哈尼過去四年任內最大政績之一，係同死敵美國達成核協議。雖然佢對經濟問題束手無策，但唔少選民寧願支持佢，都唔想由教士出身嘅萊希當選。萊希響1988年伊朗政治犯大屠殺入面做法官，將數以千計異見人士判死刑。
根據報紙報導，香港社區研究中心嘅註冊地址喺元朗教育路寶城洋樓一單位，單位業主係新界社團聯會元朗地區委員會成員胡春月。有報紙報導，中心部份參加票站調查工作嘅人，包括「呂雪楠、陳雯薏、李觀洛、伍柏灝、吳芷明、張綺雯」，佢哋個名同天水圍香島中學嘅學生相同。
滑翔機一般嚟講都係冇動力、細細隻、好簡單嘅飛行工具。亦都有啲貴啲嘅滑翔機，有引擎，喺滑行高度唔夠高嗰陣點火飛高啲，熄火再滑過。啲引擎馬力同燃料方面係同飛機冇得比嘅。滑翔機主要係靠對翼嚟飛，所以翼好重要。
好耐以前啲人就識放紙鷂。查實滑翔機就係大紙鷂，不過唔使線。響飛機發明之前就經已有滑翔機。1809年英國人佐治·茄利試驗咗第一架滑翔機，不過飛唔高亦都飛唔遠，唔算真正意義飛起過。1847年佢先至成功用佢嘅滑翔機帶住個10歲細路飛到10米咁高。
1891年德國工程師奧拖·哩連他爾用竹同藤做架，蒙布做機翼，做咗第一架固定翼嘅滑翔機。成部機得4斤重，翼有7米咁長。佢自己吊響兩塊翼下便，喺15米高嘅山坡上便飆落嚟，扭轉身體控制飛行，滑咗90米按安全落地。
1903年懷特兄弟發明嘅飛機亦係滑翔機嘅先驅。飛機係由滑翔機嘅基礎上便改造出嚟嘅。第一次世界大戰完咗之後，德國同美國都有人做滑翔機嚟搞滑翔體育運動。1930年代體育用嘅滑翔機發展好快。性能改進，啲靚嘅滑翔機一日可以滑行幾百至到成千公里。
滑翔機嘅降落同飛機冇乜唔同。降落嗰陣時飛行員要好準確噉把握同控制好下降滑行嘅速度同姿態，因為冇動力，唔似飛機下降速度同姿態唔啱可以飛高再嚟，滑翔機得一次機會。噉就要求飛行員特別小心至得，一下唔覺意嘅話就弊傢伙。
梁小龍，原名梁財生，喺香港出世，祖籍廣東，早喺20世紀70年代，喺香港電影圈同李小龍、成龍、狄龍號稱「四龍」。1980年代喺香港麗的電視劇《大俠霍元甲》扮演劇中霍元甲大徒弟陳真。後尾退出香港娛樂圈，喺中國大陸做生意做咗幾年。
大雁山係中國廣東江門嘅山，喺鶴山市區東北偏東近西江位。座山喺1989年成立風景區，1991年開闢成公園，2002年被列入江門僑鄉新八景，叫雁影波光。2006年8月23號俾廣東省林業局通過而設立成森林公園。
梅利右手揸拍，3歲就接觸網球，2005年轉打職業賽。2012年，佢請咗前世界第一網球手蘭度做佢教練，成績有所進步，包括溫布頓網球公開賽只係僅僅輸畀瑞士籍嘅費達拿，及後重贏咗2012年夏季奧林匹克運動會網球男單金牌同埋美國網球公開賽冠軍。
加德滿都面對住空氣污染影響，除咗工業污染，城市交通擁擠問題嚴重，老舊嘅車排放大量超標廢氣之外，寺廟焚燒大量物品亦係造成空氣污染嘅一個重要原因。加德滿都座落喺盆地嘅谷底，四周嘅高山阻擋咗空氣流動，加劇污染程度。
將蛋白、檸檬汁、塔塔粉、鹽放入大碗度，用電動攪拌器，用最低速打到溶量增大，加入糖打發，改用中速，慢慢打到泡沫細緻光滑，然後將麵粉、玉米粉、香草粉過篩加入蛋白內，每次篩一層薄薄嘅麵粉喺蛋白上，用刮刀攪過之後，再重複加入麵粉再攪勻，直至所有麵粉攪入蛋白內。
淮南子係漢淮南王劉安所篇嘅書，其下食客集篇而成，係黃老經典，集當時治國思想之大成。淮南子係後稱，更古亦稱鴻烈，又有叫淮南鴻烈。本書獻畀武帝劉徹，一直收於府中。後漢許慎同高誘都有作註。高誘寫淮南鴻烈解，許慎寫淮南鴻烈間詁。
淮南子現存二十一篇，順序為原道、俶真、天文、地形、時則、覽冥、精神、本經、主術、繆稱、齊俗、道應、氾論、詮言、兵略、說山、說林、人間、脩務、泰族、以及要略。黃老為漢初治術，以道家為主，兼法家、墨家、名家、陰陽家、儒家。
何千錞，前名何洛沂，係香港模特兒。佢曾經報名選2015年香港小姐第二輪面試出局，有「硬膠芭比」嘅稱號。佢細個住公共屋邨，所以2016年佢推出嘅寫真集《屋邨美少女の日常》，就用咗公共屋邨嘅生活做主題。沉寂咗一段時間後，2019年1月佢改用新藝名何千錞再發展。
友個人99世界巡迴演唱會又被叫做99友個人演唱會喺1999年香港歌手張學友喺世界各地舉行嘅一次世界巡迴演唱會，共巡演67場，係張學友歷年演唱會中被樂評人同樂迷評價最高嘅演唱會表演之一。演唱會喺當年發行CD、VCD以及DVD。
張學友喺表演嘅過程入面拋棄咗過往華麗嘅服飾，以休閒服裝令自己更貼近自然，方便同觀眾打成一片。佢喺多場嘅表演當入面幾次用佢投入嘅唱法嚟演繹歌曲，演唱會入面嘅一啲歌都係令佢樂迷所津津樂道嘅經典表演，如《真情流露》、《馬路英雄》等。
作為統治華語樂壇一個時代嘅四大天王之一，張學友同埋其餘三大天王喺過往嘅演唱會表演無論舞臺效果或是服飾大多以華麗著稱，而呢次演唱會張學友拋棄過往元素，大膽開創出以音樂為主，令歌迷更加投入嘅單視覺模式，都算做係一種大膽嘅嘗試，同獲得成功。
喺2014年7月15號晚黑19點30分，一部由北向南行緊嘅301號巴士喺行到廣州大道南嘅墩和站嗰陣，有位犯罪嫌疑人喺落車之前，就㗳低條腰，用咗同火機差唔多嘅嘢，就喺巴士嘅後門對面座位度點着咗有80cm長，差唔多40cm闊嘅格仔花紋蛇皮編織袋，之後個袋上就飆出火星。
嗰個男仔喺個袋飆咗火星之後就即刻喺部巴士嘅後門走甩咗，重要係雞噉腳走得鬼咁快嘅。車入面啲乘客發現咗有火星之後就唔多妥，即刻爭先壅後走嗮落車嚟避難，而有啲乘客就嚟唔徹，結果巴士着火嗰陣重未落車。就係噉過咗5分鐘，成部巴士變咗個火球，甚至重波及到喺巴士月台嗰邊等緊車嘅乘客。
奧地利各政黨響投票日前盡最後努力拉票，受中東難民問題影響，總理克恩領導嘅中間偏左社會民主黨，選前民調只係排第三位。克恩響維也納嘅造勢活動，話要響公營部門創造二萬個新職位，重聲明如果輸咗就會成為反對派，唔會加入執政聯盟。